Skal få elever ud på erhvervsuddannelser

Formålet med de nye eksamener i de kreative fag er blandt andet at få flere elever til at vælge en erhvervsuddannelse efter folkeskolen i stedet for en gymnasial uddannelse, forklarer ministeren.

- Samfundet har behov for mere faglært arbejdskraft. Arbejdsgiverne skriger på faglært arbejdskraft, siger Pernille Rosenkrantz-Theil (S).

Baggrund - den nye eksamen Den nye eksamen kommer som led i udmøntningen af de politiske aftaler ”Styrket praksisfaglighed i folkeskolen” og ”Fra folkeskole til faglært – Erhvervsuddannelser til fremtiden”. De blev indgået mellem partierne i folkeskoleforliget under den tidligere regeringen. Kilde: uvm.dk og regeringen.dk

Men tror du, det får flere til at vælge erhvervsskoler i stedet for gymnasiet?

- Ja. Det vil jeg egentlig gerne sige straight forward ja til. Det at vise de unge, at det ikke kun er dansk, matematik og de boglige fag, der betyder noget. Det, man måler på, er også det, man tillægger værdi, siger hun.

Danske Erhvervsskoler: Det er ikke nok

I organisationen Danske Erhvervsskoler og Gymnasier kalder direktør Lars Kunov det positivt, at man styrker de praktiske fag i folkeskolen. Men ifølge ham får dét alene ikke flere elever til at vælge erhvervsskolerne.

- Det er et godt initiativ, men det er ikke nok. Der skal mere til på det her. Dels skal valgfagene udvikles, og vi skal oprette nogle flere valgfag, hvilket Folketinget ikke har afsat midler til. Det skal vi nu finde ud af sammen med kommunerne, siger han.

- Og så bliver vi også nødt til at se på den måde, vi underviser på i de almene fag og gøre dem mere anvendelsesorienterede. Det kan være fysik, matematik og engelsk. Hvis eleverne kan se, hvad tingene skal bruges til, kan det være med til at inspirere dem til at vælge en mere praktisk uddannelse efter folkeskolen, siger Lars Kunov.

Kan være svært at blive målt i endnu et fag

På Ellevangsskolen er skoleleder Jan Leslie Pedersen enig i, at eksamenerne ikke er nok til at få flere til at vælge erhvervsuddannelserne.

- Det kan være en del af det, at man vælger at styrke de håndværksfaglige kompetencer, siger han, men understreger også, at han godt kan være bekymret for, at eleverne skal måles i endnu et fag.

- For mange elever er det en udfordring at blive målt - især hvis man ikke slår til. Så hvis det for en elev er endnu en ting, der ikke lykkes, så kan spændet mellem dem, der lykkes, og dem, der ikke gør, blive større. Og det er noget, vi skal være opmærksomme på som skole, siger Jan Leslie Pedersen.

I musiklokalet kan Ingeborg Filskov Ipsen godt nikke genkendende til det.